PARLAMENTUL ROMÂNIEI

	Comisia pentru agricultură, silvicultură, industrie alimentară şi servicii  specifice
	                     Bucureşti, 24.09.2003  

                     Nr.24/359                                                                                                                                                                    


 R A P O R T 
asupra propunerii legislative privind constituirea dreptului de proprietate a unor suprafeţe de pădure pentru Arhiepiscopia Sucevei şi Rădăuţilor


Comisia pentru agricultură, silvicultură, industrie alimentară şi servicii specifice a fost sesizată în fond, spre dezbatere şi avizare, cu propunerea legislativă privind constituirea dreptului de proprietate a unor suprafeţe de pădure pentru Arhiepiscopia Sucevei şi Rădăuţilor, transmisă cu adresa nr.178 din 7 aprilie 2003.


La întocmirea raportului, Comisia a avut în vedere avizul Consiliului Legislativ şi Punctul de vedere al Guvernului.


Propunerea legislativă are ca obiect de reglementare constituirea dreptului de proprietate, pentru suprafaţa de 3.000 ha de pădure, Arhiepiscopiei Sucevei şi Rădăuţilor, în scopul acoperirii cheltuielilor ocazionate de activităţile bisericeşti, filantropice şi sociale, şi pentru conservarea valorilor de patrimoniu la mănăstirile Putna, Voroneţ, Suceviţa, Moldoviţa, Probota, Humor şi Râşca. Prin proiect se propune constituirea dreptului de proprietate  pentru Arhiepiscopia Sucevei şi Rădăuţilor, din patrimoniul Regiei Naţionale a Pădurilor, urmând ca exploatarea pădurilor să se facă cu respectarea regimului silvic

Propunerea legislativă privind constituirea dreptului de proprietate a unor suprafeţe de pădure pentru Arhiepiscopia Sucevei şi Rădăuţilor face parte din categoria legilor organice, potrivit prevederilor art.72 din Constituţie.

La dezbaterea proiectului a participat ca invitaţi, în conformitate cu prevederile art.51 şi 52 din Regulamentul Camerei Deputaţilor   domnul Adam Crăciunescu – consilier în cadrul Ministerului Agriculturii,  Pădurilor, Apelor şi Mediului şi domnul Constantin Corduneanu – director la Regia Naţională a Pădurilor. 

La lucrările comisiei au fost prezenţi  32 de deputaţi, membri ai comisiei.

Propunerea legislativă a fost respinsă, cu 2 voturi împotrivă şi  6 abţineri din voturile celor prezenţi, în şedinţa din 23.09.2003.


În urma dezbaterii, Comisia propune respingerea iniţiativei legislative pentru următoarele considerente:

1.  Iniţiatorii nu prezintă dovada faptului că Arhiepiscopia Sucevei şi Rădăuţilor a avut în proprietate suprafeţele de pădure solicitate, pentru a  putea vorbi despre ”vechile amplasamente” în art.2 din proiect.

2. Scrisoarea Arhiepiscopiei nu constituie act doveditor al dreptului de proprietate  şi dacă exista un act doveditor propunerea legislativă trebuie să fie de reconstituire şi nu constituire.

3. Considerăm inoportună promovarea acestei iniţiative legislative înainte de pronunţarea unei decizii definitive şi irevocabile de către Curtea Supremă de Justiţie, asupra cererii Fondului Bisericesc Român privind reconstituirea dreptului de proprietate  pentru cca.190.000 hectare. 



PREŞEDINTE,


              SECRETAR,

Ioan BÂLDEA 


              Victor NEAGU

Întocmit: Consilier:

              Anton Păştinaru

